ເວເນຊູເອລາຕ້ອງຊ່ວຍຕໍ່ສູ້ ຕ້ານພວກກໍ່ການຮ້າຍ
​ເວ​ເນ​ຊູ​​ເອລາມີ​ຄວາມ​ຮັບ​ຜິດ​ຊອບ​ ແລະ​ພັນທະ​ໜ້າ​ທີ່​​ທີ່​ຈະຕ້ອງ​ໃຫ້​ການຮ່ວມ​ມື ພາຍ​ໃຕ້​ສົນທິສັນຍາ​ຕໍ່ຕ້ານການ​ກໍ່​ການ​ຮ້າຍ.
ຄຳຖາມຕ່າງໆກ່ຽວກັບວ່າພວກກຸ່ມກະບົດກຳລັງນໍາໃຊ້ຫລາຍໆເຂດຂອງປະເທດເວເນຊູເອລາ ເປັນບ່ອນລີ້ຊ່ອນສຳລັບວາງແຜນ ທໍາການໂຈມຕີກໍ່ການຮ້າຍຢູ່ໃນປະເທດໂຄລໍາເບຍ ແທ້ຫລືບໍ່ນັ້ນ ໄດ້ສ້າງຄວາມຂຸ່ນຂ້ອງໝອງໃຈ ຂຶ້ນ ໃນຄວາມສໍາພັນລະຫວ່າງສອງປະເທດນີ້ມາໄດ້ ເກືອບສິບປີແລ້ວ ຫລັກຖານຕ່າງໆທີ່ໂຄລໍາເບຍໄດ້ນໍາ ອອກເປີດເຜີຍບໍ່ໝໍ່ໆມານີ້ ປາກົດວ່າຢືນຢັນແລະສະໜັບ ສະໜຸນຂໍ້ກ່າວຫານັ້ນ ຊຶ່ງໄດ້ຜັກດັນຄວາມສໍາພັນສອງຝ່າຍ ໃຫ້ຕົກຕໍ່າລົງໄປອີກ ພ້ອມກັບທັງເປັນໄພຂົ່ມຂູ່ຕໍ່ສະຖຽນລະພາບໃນຂົງເຂດເທືອກເຂົາ Andean ນັ້ນນໍາ ທີ່ກອງປະຊຸມຂອງສະພາຖາວອນຂອງອົງການກຸ່ມປະເທດອາເມຣິກາ ເມື່ອວັນທີ່ 21 ເດືອນກໍລະກົດຜ່ານມານີ້ ເອກອັກຄະລັດຖະທູດຂອງປະເທດໂຄລໍາເບຍ ປະຈຳອົງການກຸ່ມປະເທດອາເມຣິກາ ຫລື OAS ໄດ້ນຳສະເໜີຮູບພາບຕ່າງໆ ພ້ອມທັງແຜນທີ່ ຮູບວີດີໂອ ແລະວັດຖຸອື່ນໆ ທີ່ຍຶດມາໄດ້ນັ້ນ ເພື່ອເປັນຫລັກຖານປະກອບຄໍາກ່າວອ້າງທີ່ມີມາດົນນານແລ້ວທີ່ວ່າ ກຸ່ມກໍາລັງປະກອບອາວຸດປະຕິວັດຂອງໂຄລໍາເບຍຫລື FARC ແລະກຸ່ມກອງ ທັບປົດປ່ອຍຊາດ ຫລື ELN ນັ້ນ ມີຖານທີ່ໝັ້ນຢູ່ໃນເຂດຊາຍແດນຂອງເວເນຊູເອລາ ທ່ານ Luis Alfonso Hoyos ເອກອັກຄະລັດຖະທູດໂຄລໍາເບຍ ປະຈຳອົງການ OAS ໄດ້ຮຽກຮ້ອງໃຫ້ລັດຖະບາຍເວເນຊູເອລາ ໃຫ້ຊ່ວຍທັບມ້າງທຳລາຍຄ້າຍລີ້ຊ່ອນຕ່າງໆແລະອອກຕາມລ່າພວກກອງໂຈນນັ້ນ ນອກນີ້ແລ້ວ ທ່ານ Hoyos ຍັງໄດ້ຂໍຮ້ອງໃຫ້ອົງການ OAS ຈັດຕັ້ງໜ່ວຍກຳມາທິການນາໆຊາດຄະນະນຶ່ງຂື້ນມາ ເພື່ອຢືນຢັນຂໍ້ມູນຂອງໂຄລໍາເບຍນັ້ນ ນີ້ແມ່ນຂໍ້ມູນທີ່ສຳຄັນ ທີ່ແຕະຕ້ອງບັນຫານຶ່ງທີ່ໄດ້ປົກຄຸມຂົງເຂດດັ່ງກ່າວນີ້ມາເປັນເວລາຫລາຍປີແລ້ວ ສະຫະລັດເຊື່ອວ່າຂໍ້ມູນທີ່ວ່ານີ້ ສົມຄວນທີ່ຈະໄດ້ຮັບການສືບສວນເພີ່ມຕື່ມອີກ ໂດຍອົງກອນຂອງນາໆຊາດ ແລະສະຫະລັດສະໜັບສະໜຸນຄຳຮ້ອງຂໍຂອງລັດຖະ ບານໂຄລໍາເບຍ ທີ່ຢາກໃຫ້ອົງການ OAS ລົງມືປະຕິບັດການກ່ຽວກັບບັນຫານີ້ ແລະຢ່າງໄວ ແຕ່ວ່າ ການສະໜອງຕອບຂອງເວເນຊູເອລາຕໍ່ເລຶ່ອງນີ້ ແມ່ນເປັນທີ່ຜິດຫວັງຫລາຍ ລັດຖະບານຂອງປະທານາທິບໍດີ Hugo Chavez ບໍ່ໄດ້ໃຫ້ຄວາມສໍາຄັນໃດໆແກ່ຮູບພາບແລະວັດຖຸອື່ນໆ ທີ່ໂຄລໍາເບຍໄດ້ນໍາສະເໜີເປັນຫລັກຖານນັ້ນເລີຍ ໂດຍກ່າວວ່າເປັນຂອງປອມແປງແລະໄດ້ຕັດ ຄວາມສຳພັນກັບໂຄລໍາເບຍ ເພື່ອນບ້ານຂອງຕົນ ພ້ອມດຽວກັນກໍ ສັ່ງໃຫ້ກອງທັບເວເນຊູເອລາ ຢູ່ໃນທ່າລະມັດລະວັງແລະກຽມພ້ອມ ຄວາມເຄັ່ງຕຶງທີ່ເພີ່ມທະວີຂື້ນນີ້ ອາດຈະຫັນເຫຄວາມສົນໃຈອອກໄປຈາກບັນຫາອື່ນໆ ທີ່ໃຫຍ່ກ່ວາ ແຕ່ຂໍ້ກ່າວຫາເຫລົ່ານັ້ນກໍຖືວ່າຮ້າຍແຮງຢູ່ ແລະ ສົມຄວນທີ່ຈະໄດ້ຮັບການສອບສວນ ເວເນຊູເອລາມີຄວາມຮັບຜິດຊອບ ແລະພັນທະໜ້າທີ່ອັນແຈ້ງຂາວ ທີ່ຈະຕ້ອງໃຫ້ການຮ່ວມມື ພາຍໃຕ້ສົນທິສັນຍາຕໍ່ຕ້ານການກໍ່ການຮ້າຍ ແລະມະຕິຕ່າງໆຂອງອົງການ OAS ແລະອົງການສະຫະປະຊາຊາດ ມັນນອນຢູ່ໃນຜົນປະໂຍດຂອງເວເນຊູເອລາເອງ ທີ່ຈະລົດຜ່ອນໄພຂົ່ມຂູ່ຈາກພວກກໍ່ການຮ້າຍໃນຂົງເຂດຊີກໂລກຕາເວັນຕົກນີ້ ແລະໃນທຸກໆຫົນແຫ່ງຂອງໂລກ ການຕັດຄວາມສຳພັນແລະຕັດການຕິດຕໍ່ສື່ສານລະຫວ່າງປະເທດນັ້ນ ແມ່ນບໍ່ເປັນວິທີທາງອັນເໝາະສົມເລີຍ ທີ່ຈະຊ່ວຍໃຫ້ບັນລຸເປົ້າໝາຍດັ່ງກ່າວນັ້ນ